Беканаькъан Султана Хьамзат

Бе́канаькъан Су́лтана Хьамза́т (; ваьв 1973 шера кӀимарса бетта 25 дийнахьа Наьсаре, НГӀАССР) — лор, оазархо, йоазонхо, композитор. Паражерча госпитало-университетий юкъарчений доктор-атташе яха статус йола лор ва.

 Вахар 
ЗӀамига волча хана денз иллешцара гӀулакх дезаш, фаьренгий товшхалца чам болаш хиннав, ше лор хулилга сатувсаш а хиннав. 24 шу даьннача хана Москвера Пирогова цӀерагӀа йола эрсий паччахьалкхен лорий университет цӀеча дипломаца йоаккх. ДӀахо Фаьренгий къаьша оттаяьча къамашта юкъерча культурай конкурсе да́къа лоац фаьренгий меттала. ТӀаккха Париже вода говзал Ӏомаяйта эзар сага юкъе конкурсе да́къа ла́ца. Цига а чакхвоалл. Цигга Беканаькъанчо шерача профила лорал ду, ший болх Дарбанче-Университеташка лелабеш 10 шу совгӀа ха йоаккх дарбан гӀулакхи хьехари цхьан дӀахьош. Цхьацца шерашка лоархӀаме йолча Ваграм авеню тӀа (avenue de Wagram) частни болх лелабаьб ший ший кабинете. ТӀехьарча шерашка цхьан компане чу лор-эксперт волаш дукхача Фаьренгий мехка пхьанашкеи регионашкеи лийнав лорий учреждений белха овсарал алсамйоаккхаш. Хьамзата тӀадиллачох иштта дарбан ралсаш къамани европайи нормативах йолаяри, хургболча лорашка хьежари, тайп-тайпара лазараш дола унахой лелабари хиннад. Шийна тӀа мел дожадаьр лакхача дарже кхоачашдеш а хиннав. Балха-новкъосташкареи лорий учреждений администрацешкареи дукха баркал оала грамоташ ихад Хьамзата.

Цун Ӏилман балхаш къамашта юкъерча лорий тептарашка арадийнад, царна юкъера белггала да «Къавалара механизмаш», «Ауто-иммунни нейтропени».

2000-гӀа шераш долалуш Россе Дворяний Юкъарлен Регентий Гулламо (совета) соцам барца Беканаькъан Хьамза́та́ «Граф» яха титул еннай. 2010 шера Париже цун фаьренгий меттала дола дешарг арадоалл «L’itinéraire d’un ingouche» (Цхьан гӀалгӀачун никъ) яхаш. Цу шера «Retour à Bligny» яхача кино чу полхой цӀий доаллача ло́ра-мукъамхочун а́мал ловзаду ― Доктор Плавнер, цунца цхьана фаьренгий актрисса я — Christine Brücher.

2016 шера аьтинга бетта Париже хиннача фаьренгий оазарлен яхьашка толам ма баьккхинге, Хьамзата оазарий гуллама кепатох « Reflet», «Кизга юхатохар» аьнна цӀи а йолаш.

2014 шера Евкуранаькъан Юнус-Бека Хьамзата «Фаьренгийи ГӀалгӀайи мехкашта юкъера диношта юкъареи къамашта юкъареи гӀулакх дегӀадоалдарахи чӀоагӀдарахи» грамота еннай. 2017 шера оагӀой бетта «ГӀалгӀай Республика кхелла 25 шу да́ларах йола юбилея майдилг» еннай лоралеи, литературеи, оазарлени, мукъамеи баьча къахьегамах.

 Белгалдаккхар 

 ТӀатовжамаш 
 Romantisme ingouche 
 L’Itinéraire d’un Ingouche
 Асият Готчиаева. Хьамзатах лаьца ференгий меттара таржам

ОагӀат:ГӀалгӀай лораш
ОагӀат:Беканаькъан